এশিয়ান ইনডোর অ্যান্ড মার্শাল আর্টস গেমস
এশীয় গৃহমধ্যস্থ ও মার্শাল আর্ট খেলা বা এশিয়ান ইনডোর অ্যান্ড মার্শাল আর্টস গেমস হল এশিয়ার একটি বহু ক্রীড়া প্রতিযোগিতা, যা প্রতি চার বছর পর পর এশিয়ার ক্রীড়াবিদদের জন্য এশিয়া অলিম্পিক কাউন্সিল কর্তৃক আয়োজিত হয়। এশিয়ান ইনডোর গেমস ও এশিয়ান মার্শাল আর্টস গেমসকে একত্রীকরণের দ্বারা এ গেমসের উৎপত্তি হয়েছে। এশিয়ান গেমসের পর এ ক্রীড়া আসর হল এশিয়ার দ্বিতীয় বৃহত্তম বহু ক্রীড়া উৎসব। গেমসের ইতিহাসে দুটি জাতি রাষ্ট্র এশিয়ান ইনডোর ও মার্শাল আর্টস গেমসের স্বাগতিক হতে পেরেছে এবং এশিয়া ও ওশেনিয়া অঞ্চলের ৬২টি জাতি এ গেমসে অংশগ্রহণ করেছে। এ গেমসের প্রথম আসর ২০১৩ সালে দক্ষিণ কোরিয়ার ইনছনে অনুষ্ঠিত হয় এবং সর্বশেষ আসর ২০১৭ সালে সেপ্টেম্বরে তুর্কমেনিস্তানে অনুষ্ঠিত হয়।